Broren til båtulykkeoffer: - Hun var vår største kjærlighet
- Anne Elisabeth var høyt elsket av hele familien som står hverandre svært nær, og vi er i dyp sorg. Hun var vår største kjærlighet, og å miste henne er en stor tragedie for oss alle, sier broren Thor Johan Larsen (38). Det var natt til lørdag at Anne Elisabeth Kaarstein Larsen (32) mistet livet sammen med Skiens-mannen Petter Hagen (34) i enbåtkollisjon i Kragerø. BAKGRUNN:To savnede funnet omkommet i Kragerø. Nå uttaler broren til Anne Elisabeth Larsen seg til VG om søsteren på vegne av foreldrene og deres yngre søster Gine Margrethe (24).Anne Elisabeth Larsen jobbet som salgsmanager for Stordalen-hotellet The Thief i Oslo, i tillegg til at hun drev egen fotografvirksomhet og blogget. Tidligere jobbet hun for advokatfirmaet BA-HR, som rekrutteringsansvarlig for Boston Consulting Group og som leder for Kolonihaven fotografbyrå.- Hun var veldig dyktig og modig. Hun hadde en egen stayerevne og var ikke redd for utfordringer. Hun hadde et vinnende vesen og en elskelig personlighet. Det var slik hun var, og hun var ikke sen med å fortelle andre hva de betød for henne.Larsen var kjæreste med artistmanager og tidligere Idol-dommer Jan Fredrik Karlsen i et halvt år. De to gikk fra hverandre i januar. Til VG har Karlsen fortalt om hvor tøft det var å høre om hennes bortgang:Musiker og tidligere idol-vinner Aleksander With kjente Larsen gjennom deres felles interesse for fotografi og musikk. Han lagde blant annet en musikkvideo sammen med Larsen for en stund siden.Eier av The Thief-hotellet Petter Stordalen satte også pris på Larsen: - Dette er bare helt utrolig trist. Jeg vil uttrykke min dypeste medfølelse med pårørende, venner og kolleger, sier Stordalen til VG. Thief-direktør Espen Karlsen er full av lovord om den spesielle damen som jobbet ved hotellet: - Anne Elisabeth var en av dem som først ble ansatt på The Thief. Hun har virkelig bidratt til den suksessen hotellet er blitt. Hun hadde en fantastisk drive og et pågangsmot som var helt spesielt. Tirsdag var over 60 mennesker samlet på hotellet til en gripende minnestund for Anne Elisabeth på hotellet der hun jobbet.Familien til Anne Elisabeth synes det er hyggelig at så mange minnes henne. -Det gleder oss selvfølgelig, men for oss var hun vår elskede Anne Elisabeth uansett. Han vil fremheve at søsteren levde etter livsmottoet «Si ja til livet»: - Det er det vi tenker at må stå igjen etter henne. Hun levde hvert øyeblikk til det fulle. Hun var vår største kjærlighet og hun blir vår store styrke, sier han.Anne Elisabeth Kaarstein Larsen og Petter Hagen var begge fra Skien, men bosatt i Oslo. De skal ha vært venner. Sammen med de to i skjærgårdsjeepen satt to andre. Båten kolliderte med en taxibåt i Kragerø i helgen. Larsen og Hagen var savnet i over et døgn, før de ble funnet døde på 29 meters dyp like ved der båtene kolliderte. Den tredje som satt i båten var en kvinne som ble lettere skadet. Den fjerde var en mann (32) som ble hardt skadet. Føreren av taxibåten kom uskadet fra hendelsen, men har vært sterkt preget i ettertid.
Familien til omkomne Anne Elisabeth Kaarstein Larsen (32) er i dyp sorg.